./data/phi0914/phi0014/phi0914.phi0014.perseus-lat2.xml
Titus Livius (Livy)
ignibus armata ingens multitudo       facibusque ardentibus tota conlucens, uelut fanatico instincta cursu in hostem       ruit, formaque insolitae pugnae Romanos parumper exterruit   tum dictator, magistro equitum equitibusque, tum ex       montibus Quinctio accito, proelium ciens ipse in sinistrum cornu, quod, incendio       similius quam proelio,  territum cesserat       flammis, accurrit claraque uoce 'fumone uicti' inquit, 'uelut examen apum, loco       uestro exacti inermi cedetis hosti? non ferro exstinguitis ignes? non faces has       ipsas pro se quisque, si igni, non telis pugnandum est, ereptas ultro infertis?            agite, nominis Romani ac uirtutis       patrum uestraeque memores uertite incendium hoc in hostium urbem, et suis       flammis delete Fidenas, quas uestris beneficiis placare non potuistis  legatorum       hoc uos uestrorum colonorumque sanguis uastatique fines monent ' ad imperium       dictatoris mota cuncta acies   faces partim       emissae excipiuntur, partim ui eripiuntur: utraque acies armatur igni             magister equitum et ipse nouat pugnam       equestrem; frenos ut detrahant equis imperat, et ipse princeps calcaribus       subditis euectus effreno equo in medios ignes infertur, et alii concitati equi       libero cursu ferunt equitem in hostem   puluis       elatus mixtusque fumo lucem ex oculis uirorum equorumque aufert  ea quae militem       terruerat species nihil terruit equos; ruinae igitur similem stragem eques       quacumque peruaserat dedit   clamor deinde       accidit nouus; qui cum utramque mirabundam in se aciem uertisset, dictator       exclamat Quinctium legatum et suos ab tergo hostem adortos; ipse redintegrato       clamore infert acrius signa   cum duae acies,       duo diuersa proelia circumuentos Etruscos et a fronte et ab tergo urgerent,       neque in castra retro neque in montes, unde se nouus hostis obiecerat, iter       fugae esset, et equitem passim liberi frenis distulissent equi, Ueientium maxima       pars Tiberim effusi petunt, Fidenatium qui supersunt ad urbem Fidenas tendunt             infert pauidos fuga in mediam caedem;       obtruncantur in ripis; alios in aquam compulsos gurgites ferunt; etiam peritos       nandi lassitudo et uolnera et pauor degrauant; pauci ex multis tranant             alterum agmen fertur per castra in       urbem  eadem et Romanos sequentes impetus rapit, Quinctium maxime et cum eo       degressos modo de montibus, recentissimum ad laborem militem, quia ultimo       proelio aduenerat